Source: https://www.alkotmanybirosag.hu/sajtomegjelenes/ujabb-ket-alkotmanybiro-mandatuma-jar-le-a-testulet-meg-mukodokepes
Timestamp: 2020-05-30 15:34:22
Document Index: 28022163

Matched Legal Cases: ['bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ']

Alkotmánybíróság | Újabb két alkotmánybíró mandátuma...
Újabb két alkotmánybíró mandátuma jár le, a testület még működőképes
Újabb két alkotmánybíró, Lenkovics Barnabás elnök és Lévay Miklós mandátuma jár le csütörtökön, így az Alaptörvény szerint 15 tagú testület 11 tagúra csökken, a testület működőképessége azonban fenntartható – mondta Bitskey Botond, a testület főtitkára az MTI-nek. (MTI)
Az alkotmánybírósági törvény értelmében ha az elnök megbízatása lejárt és a tisztség nincs betöltve, jogköreit az elnökhelyettes gyakorolja. Így például kiszignálja az új ügyeket az előadó bírókra, összehívja és vezeti a teljes ülést, biztosítja a hivatal működését. A hiányzó bírók tanácsadói pedig továbbra is az Alkotmánybíróságon dolgoznak majd, így várhatóan nem fog nőni az ügyek feldolgozásához szükséges idő – mondta a szakember.
Az Alkotmánybíróság tagjai 2015 márciusában választották elnökhelyettessé Sulyok Tamást. (Korábban csaknem négy évig nem volt elnökhelyettese a testületnek, előzőleg, 2008 és 2011 között pedig Holló András – korábbi elnök – töltötte be ezt a tisztséget.)
Az elmúlt hónapokban Tóbiás József, az MSZP elnöke bejelentette, hogy az alkotmánybíró-jelölésben nem vesznek részt. Schiffer András, az LMP társelnöke pedig azt közölte, hogy csak akkor, ha minden jelölt konszenzusos lesz, azaz minden jelölő párt számára elfogadható valamennyi jelölt. A sajtóban a lehetséges új bírókat találgatva emlegették többek között Horváth Attila jogtörténészt és Szabó Marcel zöldombudsmant, továbbá felmerült Lenkovics Barnabás újraválasztása is alkotmánybíróként.
Paczolay Péter alkotmánybíró, Alkotmánybíróság-elnök mandátuma 2015 február végén járt le. Alkotmánybírót nem választottak a helyére.
Az elnöki posztot Lenkovics Barnabás foglalhatta el, aki 2007 óta az Alkotmánybíróság tagja, és a kétharmados parlamenti többség még a veszprémi választás előtt, 2014 decemberében elnökké választotta.
Az Alkotmánybíróság főtitkára a kialakult helyzetről szólva elmondta: az Alkotmánybíróság fennállása óta eltelt több mint negyedszázad során többször előfordult, hogy egy vagy több bírói hely nem volt betöltve. És arra is volt már példa, hogy a testület átmenetileg elnökhelyettes vezetésével működött. Az Alkotmánybíróság 1989 végén jött létre öt taggal, akik maguk közül megválasztották Sólyom Lászlót a testület elnökhelyettesének, majd mikor 1990-ben az első szabad választások nyomán létrejött új parlament megválasztotta a további hat alkotmánybírót, akkor az immár teljes testület választotta elnökké Sólyom Lászlót.
Az Alkotmánybíróság két évtizeden át maga választotta tagjai közül az elnököket: Sólyom Lászlót, Németh Jánost, Holló Andrást, Bihari Mihályt és 2008-ban Paczolay Pétert. Ez a szabályozás változott meg 2010 után, így 2011-ben már a parlament választotta kétharmados többséggel a testület elnökének Paczolay Pétert, majd 2014 decemberében Lenkovics Barnabást.
A törvény szerint az Alkotmánybíróság teljes ülése akkor határozatképes, ha legalább az alkotmánybírák kétharmada, köztük az elnök – akadályoztatása vagy hiánya esetén az elnökhelyettes – jelen van.
Kérdésre válaszolva a főtitkár hozzátette: az Alkotmánybíróság működése során elő szokott néha fordulni, hogy egy-egy alkotmánybíró távollét – például betegség, halaszthatatlan külföldi út – vagy elfogultság miatt nem tud részt venni a teljes ülésen, de egyszerre három alkotmánybíróval ez nagyon ritkán történhet meg, így a testület határozatképessége sem forog veszélyben.
Az ügyek túlnyomó többségét intéző öttagú tanácsok határozatképességéhez valamennyi tag jelenléte szükséges ugyan, ezt azonban az Alkotmánybíróság elnöke az ügyrend alapján eddig is biztosította a helyettesítésekre vonatkozó kijelölésekkel – tette hozzá a főtitkár.
Az Alkotmánybíróság elnökének a testületen kívül is számos funkciót kell ellátnia, így például az alaptörvény rögzíti a Honvédelmi Tanáccsal kapcsolatos feladatait, és tagja a Szent Korona Testületnek is. A jogszabályok arról nem szólnak, hogy ezekben a funkciókban miként lehet helyettesíteni a hiányzó Alkotmánybíróság-elnököt.
MTI 2016. április 20., szerda